নারায়ণগঞ্জে আলোচিত সাত খুন মামলায় মৃত্যুদণ্ডাদেশপ্রাপ্ত ২৬ আসামির মধ্যে ১৫ জনের মৃত্যুদণ্ড বহাল রেখেছে আপিল বিভাগ।
এরমধ্যে প্রধান আসামি নূর হোসেন এবং র্যা বের সাবেক তিন কর্মকর্তা তারেক সাঈদ, আরিফ হোসেন ও মাসুদ রানা রয়েছে।
আসামিদের করা জেল আপিল ও রাষ্ট্রপক্ষের করা ডেথ রেফারেন্সের (মৃত্যুদণ্ড অনুমোদন) ওপর রায়ে হাইকোর্ট ১১ জনের যাবজ্জীবন কারাদণ্ড দিয়েছে।
রায়ে মিশ্র প্রতিক্রিয়া দেখিয়েছেন নিহতদের স্বজনেরা। কেউ কেউ সন্তুষ্টির কথা বললেও পূর্বের রায় বহাল থাকা উচিত বলে মনে করেন অনেকে।
এদিকে, রায়কে দৃষ্টান্তমূলক বলে উল্লেখ করেন রাষ্ট্রের প্রধান আইন কর্মকর্তা মাহবুবে আলম।
তিনি বলেন, যাদের সাজা কমানো হয়েছে পূর্ণাঙ্গ রায় দেখে তাদের বিরুদ্ধে আপিল করা হবে।
এরআগে জজ আদালত ২৬ আসামিকে মৃত্যুদণ্ড দেয়। তাদের মধ্যে ১১ জনের সাজা কমিয়ে হাইকোর্ট যাবজ্জীবন কারাদণ্ড দিয়েছে। নিম্ন আদালতে নয় জনকে দেয়া বিভিন্ন মেয়াদের কারাদণ্ডের রায় হাইকোর্টেও বহাল রয়েছে।
সকাল থেকে ডেথ রেফারেন্সের-আপিলের ওপর হাইকোর্টের রায় পড়া শুরু হয়।
মঙ্গলবার বিচারপতি ভবানী প্রসাদ সিংহ ও বিচারপতি মোস্তফা জামান ইসলামের বেঞ্চে সকাল থেকে বিকেল পর্যন্ত রায় পড়া শেষে ঘোষণা করা হয়।
এর আগে আসামিদের আপিলের রায় পিছিয়ে ২২ আগস্ট নতুন দিন ঠিক করে হাইকোর্ট।
ওইদিন বিচারপতি ভবানী প্রসাদ সিংহ ও বিচারপতি মোস্তফা জামান ইসলামের বেঞ্চে রায় ঘোষণার কথা থাকলেও সকাল সাড়ে ১০টার পর দুই বিচারক এজলাসে এসে রায়ের নতুন দিন দেন।
গত ২৬ জুলাই এ মামলায় আসামিদের ডেথ রেফারেন্স ও আপিলের ওপর শুনানি শেষ হয়, ওইদিন আদেশের জন্য ১৩ আগস্ট দিন ঠিক করে আপিল বিভাগ। বিচারপতি ভবানী প্রসাদ সিংহ ও বিচারপতি মোস্তফা জামান ইসলামের সমন্বয়ে গঠিত হাইকোর্ট বেঞ্চ রায়ের নতুন দিন দেয়।
এ বছর ১৬ জানুয়ারি নারায়ণগঞ্জ জেলা ও দায়রা জজ সৈয়দ এনায়েত হোসেন সাত খুন মামলায় সাবেক কাউন্সিলর নূর হোসেন, র্যা বের সাবেক কর্মকর্তা তারেক সাঈদসহ ২৬ আসামিকে মৃত্যুদণ্ডাদেশ দেয়।
মৃত্যুদণ্ডাদেশপ্রাপ্ত নূর হোসেন, তারেক সাঈদসহ অন্য আসামিরা খালাস চেয়ে হাইকোর্টে আপিল করে।